
CSR kommunikáció a közösségi médiában – Az influencer vagy a vállalat posztja hatékonyabb?

A vállalati társadalmi felelősségvállalás az elmúlt években egyre nagyobb hangsúlyt kapott a vállalatok és az érintettek részéről egyaránt. Ahhoz, hogy az érintettek tudomást szerezzenek a vállalatok CSR tevékenységeiről, elengedhetetlen ezen törekvések kommunikációja. Hazánkban is számtalan példát találunk arra, hogy a vállalatok a közösségi oldalakon szeretnék eljuttatni ezeket az üzeneteket fogyasztóikhoz: a saját oldalaikon vagy influencereken keresztül.
A dolgozatom célja felmérni, hogy amennyiben egy vállalat a magyar közösségi médiában szeretne kommunikálni a CSR tevékenységeiről, akkor a saját oldalukon vagy egy influenceren keresztül hatékonyabb ezt megtenni. A marketingben gyakran használják a vásárlási hajlandóságot a kommunikáció hatékonyságának indikátoraként, melyre közvetetten (a márka iránti attitűdön keresztül) hatással van a forrás hitelessége, és a forrás iránti szkepticizmus is. Ezen négy elemen keresztül mértem fel, hogy melyik forrás használata hatékonyabb.
A szekunder kutatás során tartalomelemzéssel vizsgáltam a magyar influencerek és a magyar nyelvű profillal rendelkező vállalatok Instagram oldalain található CSR hirdetéseket.
A primer kutatást a 18-24 évesek körében végeztem, mivel felmérések szerint ők követnek leginkább influencereket és vállalatokat a közösségi médiában, illetve ebben a korcsoportban a legjellemzőbb, hogy valamilyen formában interaktáljanak a posztokkal. Két fókuszcsoportos interjú során felmértem, hogy az influencer vagy a vállalat által posztolt CSR kommunikáció forrását találják hitelesebbnek, illetve, hogy melyik poszt vált ki kevesebb szkepticizmust, pozitívabb márka iránti attitűdöt és nagyobb vásárlási hajlandóságot a résztvevőkből.
A szekunder kutatás eredményeinek tekintetében elmondható, hogy az influencerek CSR kommunikációt tartalmazó posztjai alatt átlagosan több a hozzászólás, azonban a vállalatok által posztolt bejegyzések alatt nagyobb arányban olvashatóak olyan kommentek, melyek a fenntarthatósághoz relevánsak.
A fókuszcsoportos interjúk során az interjúalanyok a vállalatot hitelesebbnek találták, mely pozitív hatást gyakorolt a márka iránti attitűdjükre. A szkepticizmus mindkét poszt láttán megjelent a résztvevőkben, azonban ez nem volt hatással a márka iránti attitűdjükre. A márka motivációjával kapcsoltban megjelenő szkepticizmus viszont negatívan befolyásolta az interjúalanyok véleményét a szóban forgó CSR kampányról. Vásárlási hajlandóság egyik poszt láttán sem ébredt a résztvevőkben. 



